Francois Smit, besturende direkteur van Solidariteit Finansiële Dienste, beantwoord vier algemene vrae rondom spaar - Jou Geld | Solidariteit WêreldJou Geld | Solidariteit Wêreld
Tuis › 2016-besparings › Francois Smit, besturende direkteur van Solidariteit Finansiële Dienste, beantwoord vier algemene vrae rondom spaar
Francois Smit, besturende direkteur van Solidariteit Finansiële Dienste, beantwoord vier algemene vrae rondom spaar
Dinsdag, Julie 14th, 2015
Hoeveel persent van jou inkomste behoort ’n mens maandeliks te spaar? Insluitend bydraes tot aftreefondse, moet ’n mens ten minste 15% spaar. Dit is meer as wat die meeste mense besef. Daar moet twee planne in jou begroting wees om te spaar. Die eerste is om voorsiening te maak vir aftrede. Die belangrikste faktor hier is om die volle belastingvoordeel wat jy kry vir jou bydraes te gebruik. Die tweede is om ŉ fonds op te bou vir noodgevalle of om ŉ spesifieke belegging daarmee te maak.
Waarom is dit nodig om te spaar? Elke mens behoort daarna te streef om finansiële onafhanklikheid te bereik. Om finansieel onafhanklik te wees beteken dat jou inkomste uit jou beleggings of spaargeld jou maandelikse begroting dek. Jy is dus nie meer van ŉ salaris afhanklik nie en geniet die versekering dat jy en jou gesin nie finansieel sal swaarkry as jy byvoorbeeld jou werk verloor nie. As jy nie spaar nie, sal jy nooit daarby uitkom nie.
Wat behoort ’n mens met jou spaargeld te doen? Afhangende van jou ouderdom, beveel ons gewoonlik aan dat mense die hoogste moontlike (berekende) beleggingsrisiko neem. Dit beteken dus dat jy beleggingsmoontlikhede wat ŉ hoë opbrengs inhou, moet oorweeg. Indien jy egter jou aftrede nader, is dit wys om eerder konserwatief met beleggings om te gaan. Onthou – hoe hoër die opbrengs, hoe groter die risiko daaraan verbonde. Indien jy tussen 25 en 40 is, oorweeg suiwer aandele-fondse. Oor tyd lewer dit die beste opbrengs. Indien jy 50 en ouer is, oorweeg om jou aandele blootstelling in jou portefeulje bietjie ter verminder. Dit gaan oor tyd die opbrengs beïnvloed, maar gaan jou ook beskerm teen negatiewe markbewegings. Wees versigtig vir beleggingslenters wat bogemiddelde opbrengste beloof. Dit is gewoonlik te goed om waar te wees.
Wat as jy eenvoudig nie kan bekostig om te spaar nie? Ongelukkig beteken dit dan dat jy bo jou vermoë lewe. Kan jy dalk sny op sekere onnodige uitgawes? Hoe gouer jy dit doen hoe beter, anders gaan jy op die lang duur baie spyt wees.
Vir enige ander vrae, stuur ŉ e-pos na sfdadmin@solidariteit.co.za.